KIRJALLINEN KYSYMYS E-1938/01 esittäjä(t): Georg Jarzembowski (PPE-DE) komissiolle. Pact-ohjelmaa koskeva tukisopimus.



Virallinen lehti nro 040 E , 14/02/2002 s. 0145 - 0145



KIRJALLINEN KYSYMYS E-1938/01 esittäjä(t): Georg Jarzembowski (PPE-DE) komissiolle (29. kesäkuuta 2001) Aihe: Pact-ohjelmaa koskeva tukisopimus Eräälle saksalaiselle yritykselle oli myönnetty tukisopimus (numero B2000 B27060 SI12.287878 SubPact 3/2000 GLOBAL), jonka myötä se sai Pact-ohjelmasta käyttöönsä EU:n määrärahoja 45'EUROPA-säiliön kehittämistä varten. Tämä säiliö, joka oli suunniteltu yhdistelmäliikenteen tavarakuljetuksissa käytettäväksi lastausvaihtoehdoksi, oli herättänyt suurta mielenkiintoa ja otettu erittäin myönteisesti vastaan alan lehdistössä ja yrityksissä. Komissio päätti kuitenkin mitätöidä tämän tukisopimuksen, koska energian ja liikenteen pääosastolle - linjalle E - ei ollut ilmoitettu virallisesti vaadittuun määräaikaan mennessä hankkeen täytäntöönpanon myöhästymisestä, mikä johtui siitä, että kyseinen yritys ei ollut ollut tietoinen tiukoista ilmoitusehdoista. Voiko komissio vastata tätä taustaa vasten seuraaviin kysymyksiin: 1. Onko vielä mahdollista saattaa tämä jo mitätöity tukisopimus uudelleen voimaan, kun otetaan huomioon, että kyseinen hanke on erittäin lupaava? Jos on, millä ehdoilla? 2. Mihin toimiin komissio on ryhtynyt, jotta sopimus voidaan mitätöimisuhasta huolimatta pitää voimassa sillä perusteella, että sopimuspuoli on mahdollisesti tahattomasti tai vähintäänkin huolimattomuuttaan laiminlyönyt ilmoitusvelvollisuutensa? Loyola de Palacion komission puolesta antama vastaus (6. syyskuuta 2001) Komissio vahvistaa allekirjoittaneensa 13. joulukuuta 2000 Pact-ohjelmaan kuuluvan tukisopimuksen Global Container -yrityksen kanssa uusien 45 jalan säiliöiden markkinoille saattamista varten. Komission ja edunsaajan välisen yhteisen sopimuksen 2.2 artiklan ehtojen mukaan työn oli määrä olla valmis 31. maaliskuuta 2001. Kuukausi sopimuksen allekirjoittamisen jälkeen Global Container pyysi sopimuksen muuttamista uusien laitteiden valmistamisessa ilmenneiden ongelmien johdosta. Pact-ohjelman hankkeista vastaava virkamies pyysi 21. helmikuuta 2001 kirjallisesti Global Containerilta lisätietoja vaaditusta muutoksesta määräajan ja uuden työaikataulun osalta. Global Container ei vastannut kirjeitse eikä puhelimitse ennen sopimuksen päättymispäivää, joka oli 31. maaliskuuta 2001. Myöhemmin käydyssä kirjeenvaihdossa ja puhelinkeskusteluissa Global Container myönsi, että se oli epähuomiossa jättänyt vastaamatta komission viestiin. Näiden seikkojen perusteella komissio vastaa parlamentin jäsenelle seuraavasti: - Komission yksiköiden pyrkimyksistä huolimatta sopimuksen jatkaminen oli mahdotonta, koska Global Container ei toimittanut pyydettyjä tietoja ennen sopimuspuolten valitsemaa sopimuksen alkuperäistä umpeutumispäivää, joka oli 31. maaliskuuta 2001. Global Container myöntää 6. huhtikuuta 2001 päivätyssä faksissaan, että se toimitti komissiolle pyydetyt tiedot liian myöhään. - Komissio kattaa tästä huolimatta Global Containerin sopimuksen täytäntöönpanon yhteydessä toteuttamat tukikelpoiset kustannukset kaudelta, joka päättyy 31. maaliskuuta 2001. Lopullista maksua käsitellään parhaillaan komission hyväksyttyä loppuraportin. - Komission yksiköt reagoivat rakentavasti ja ajoissa sopimuksen muutospyyntöön. Hankkeen kannalta on luonnollisesti harmillista, että Global Container ei vastannut komission 21. helmikuuta 2001 lähettämään kirjeeseen. Komissio pyytää arvoisaa parlamentin jäsentä kuitenkin kiinnittämään huomiota siihen, että toinen Pact-hanke, johon niin ikään liittyy innovatiivisten 45 jalan säiliöiden markkinoille saattaminen, on parhaillaan käynnissä. Tämä Danube Container Services -yrityksen hallinnoima hanke tarjoaa arvokasta tietoa näistä uusista laitteista, ja sitä seuraavat mielenkiinnolla tiedotusvälineet ja markkinat.